DOI: 10.14457/tu.the.2017.632
title: ปัจจัยที่มีอิทธิพลต่อการตัดสินใจเลือกใช้บริการสนามแบดมินตันในเขตกรุงเทพมหานครและปริมณฑล

description: ปัจจุบันกระแสการรักษาสุขภาพและการออกกำลังกายของประชาชนได้รับความนิยมเป็นอย่างมาก อันเนื่องมาจากประชาชนส่วนใหญ่ทราบดีว่าการออกกำลังกายเป็นประจำจะทำให้มีสุขภาพดี ดังจะเห็นได้จากผลสำรวจ “แนวโน้มสุขภาพในประเทศไทย 2560” ได้สรุปผลการสำรวจว่าประชาชนร้อยละ 98% ทราบดีว่าการออกกำลังกายเป็นประจำทำให้มีสุขภาพดี ทั้งนี้มีหลากหลายชนิดกีฬาที่ประชาชนให้ความสนใจ อาทิ เช่น วิ่ง เต้น เล่นโยคะ หรือใช้บริการศูนย์ออกกำลังกาย นอกจากกระแสการรักสุขภาพแล้วยังปฎิเสธไม่ได้ว่า นักกีฬาที่มีชื่อเสียงเองก็มีส่วนในการตัดสินใจของประชาชนในการเลือกชนิดกีฬา อาทิเช่น รัชนก อินทนนท์ ที่สร้างชื่อเสียงในกีฬาแบดมินตันให้กับประเทศ จึงปลุกกระแสกีฬาแบดมินตันให้กับประเทศไทย รวมถึงยังเป็นต้นแบบให้กับเยาวชนไทยทั่วทุกภูมิภาคนำไปเป็นแบบอย่าง จนทำให้กีฬาแบดมินตันได้รับความนิยมเป็นอย่างมาก ด้วยความท้าทายที่เกิดขึ้นจากปัจจัยต่างๆ ที่ไม่สามารถควบคุมได้ เช่น ค่านิยมของประชาชน จำนวนประชากรและโครงสร้างทางสังคมที่มีการเปลี่ยนแปลงเข้าสู่สภาพวะผู้สูงอายุ ปัจจัยทางการแข่งขันทางการตลาดที่ผู้ประกอบการพยายามสร้างความแปลกใหม่เพื่อดึงดูดลูกค้า ตลอดจนแนวทางการดำเนินชีวิตของคนกรุงเทพฯ ทำให้ตลาดของธุรกิจสนามแบดมินตันไม่สามารถนิ่งเฉยได้อีกต่อไปงานวิจัยนี้มีวัตถุประสงค์เพื่อศึกษาปัจจัยที่มีอิทธิพลต่อการตัดสินใจเลือกใช้บริการสนามแบดมินตันในเขตกรุงเทพมหานครและปริมณฑล โดยใช้ปัจจัยส่วนประสมทางการตลาด 7 ด้าน ซึ่งประกอบ ด้วย ปัจจัยด้านผลิตภัณฑ์ ปัจจัยด้านราคา ปัจจัยด้านช่องทางการจัดจำหน่าย และปัจจัยด้านการส่งเสริมทางการตลาด ปัจจัยด้านบุคคล ปัจจัยด้านกระบวนการ และปัจจัยด้านลักษณะทางกายภาพ ประกอบกับลักษณะทางประชากรศาสตร์ ทั้งด้านเพศ อายุ สถานภาพ ระดับการศึกษา อาชีพ และรายได้ต่อเดือน เพื่อเป็นข้อมูลในการประกอบการตัดสินใจและเป็นแนวทางในการปรับปรุง พัฒนาสนามแบดมินตันและการให้บริการ ให้สามารถตอบสนองต่อความต้องการของผู้ใช้บริการได้อย่างแท้จริง โดยประชากรที่นำมาเป็นกลุ่มตัวอย่างเพื่อทำการศึกษานั้น คือ กลุ่มผู้ใช้บริการในเขตกรุงเทพมหานครและปริมณฑล ซึ่งผู้วิจัยใช้วิธีการเก็บรวบรวมข้อมูลจากกลุ่มตัวอย่างแบบเฉพาะเจาะจง ตั้งแต่เดือนกุมภาพันธ์ 2561 – มีนาคม 2561 ด้วยแบบสอบถามออนไลน์ ได้กลุ่มตัวอย่างทั้งสิ้น 300 ชุดผลการวิจัยครั้งนี้พบว่า ปัจจัยที่มีอิทธิพลต่อการตัดสินใจเลือกใช้บริการสนามแบดมินตันในเขตกรุงเทพมหานครและปริมณฑล ที่ได้จากการจัดกลุ่มปัจจัยใหม่มีทั้งหมด 5 ปัจจัย โดยปัจจัยที่มีอิทธิพลต่อการตัดสินใจเลือกใช้บริการสนามแบดมินตัน คือ ปัจจัยด้านความพร้อม คุณภาพ ราคาของสนามแบดมินตัน และความใส่ใจในการบริการของพนักงานและปัจจัยด้านกระบวนการและความรู้ของพนักงาน ส่วนปัจจัยด้านอื่นๆ ได้แก่ ปัจจัยด้านความครบครันรวมถึงราคาของอุปกรณ์และเครื่องดื่มภายในสนามแบดมินตัน ปัจจัยด้านช่องทางการจัดจำหน่ายและทำเลที่ตั้ง และปัจจัยส่งเสริมทางการตลาด ไม่มีอิทธิพลต่อการตัดสินใจเลือกใช้บริการสนามแบดมินตันในเขตกรุงเทพมหานครและปริมณฑลในด้านปัจจัยลักษณะประชากรศาสตร์ ผลการวิจัย พบว่า ด้านเพศที่แตกต่างกันส่งผลต่อการตัดสินใจใช้บริการสนามแบดมินตัน ซึ่งจากการศึกษาพบว่า กลุ่มตัวอย่างที่เป็นเพศชายจะใช้บริการสนามแบดมินตันบ่อยครั้งกว่ากลุ่มตัวอย่างที่เป็นเพศหญิง ส่วนด้านอายุ สถานภาพ ระดับการศึกษา อาชีพ และรายได้ต่อเดือนที่แตกต่างกัน มีความสัมพันธ์กับการตัดสินใจเลือกใช้บริการสนามแบดมินตันในเขตกรุงเทพมหานครและปริมณฑลไม่แตกต่างกันซึ่งจากการศึกษาวิจัยดังกล่าวผู้วิจัยคาดว่า ผู้ประกอบการสนามแบดมินตัน จะสามารถนำข้อมูลที่ได้จากการศึกษาครั้งนี้ไปเป็นแนวทางในการปรับปรุงแก้ไข และพัฒนาผลิตภัณฑ์รวมถึงกระบวนการในการเข้าถึงผู้บริโภคในด้านต่างๆ เพื่อปรับกลยุทธ์ทางการตลาด ให้สามารถตอบสนองต่อความต้องการของผู้ใช้บริการในปัจจุบันได้อย่างแท้จริงและสามารถสร้างความได้เปรียบทางการแข่งขัน รวมถึงสร้างผลตอบแทนให้แก่ธุรกิจได้อย่างยั่งยืน